Peter Skaarup (DF), 2002-05-17:
Jeg vil sige tak til forsvarsministeren for nogle af de sidste tal her.
Jeg håber da, at det er situationen, for så er der da nogle af de bekymringer, som jeg tror vi er nogle der har omkring det her, den økonomiske situation ved lukning af Flyvestation Værløse, som måske alligevel ikke holder stik.
Vi kan da håbe på, at det er sådan.
Jeg vil dog sige, at jeg synes, debatten generelt har båret præg af, at det ikke er en særlig fornuftig beslutning, der er truffet.
Jeg synes, at jeg ret klart har hørt både fra De Konservative, Det Radikale Venstre, Socialdemokratiet, Dansk Folkeparti, SF og Enhedslisten, at man faktisk har været modstandere af det her projekt.
De eneste to partier, jeg har hørt har bakket op bag projektet og lukningen, er Kristeligt Folkeparti og Venstre, og det synes jeg egentlig er beskæmmende, når det er noget, der får store konsekvenser for mange mennesker.
Vi ved, at der er mange mennesker, der har været i store kvaler med hensyn til, hvad de skulle gøre, og fortsat er det på grund af den lukning, der bliver tale om.
Når så forsvarsministeren siger, at forsvarschefen i et indlæg i Berlingske Tidende har sagt, at det, der er foretaget nu, er utrolig vigtigt, og at man skal følge den beslutning, som er foretaget, kan jeg da ikke undlade at komme ind på, at den afgående forsvarschef, Christian Hvidt, i et interview i Jyllands-Posten den 4. maj havde kommentarer til, hvad hans holdning var omkring militærflyvning og Flyvestation Værløse.
Altså den forsvarschef, som netop i dag har meddelt, at han fratræder med øjeblikkelig virkning, sagde: Mit personlige håb kunne være, at vi også i fremtiden kan foretage militære flyvninger fra Flyvestation Værløse.
Jeg håber, at forsvarsministeren hører efter, for det er faktisk ikke helt i tråd med det, som ministeren sagde skulle være udtalt til Berlingske Tidende.
Hvis man mener, at det er godt, det, man har vedtaget i regeringen og i forligspartierne, vil der vel ikke være nogen problemer i at underkaste de beslutninger, som man siger er så rigtige, og at alle beregninger holder, en ny vurdering, altså en økonomisk vurdering.
Dermed være ikke sagt, at vi stopper projektet, men dermed være sagt, at de meget klare spørgsmål, der er rejst omkring de her ting, så kunne blive undersøgt.
Men jeg kan forsikre om, at vi også fra Dansk Folkepartis side vil følge det her område kraftigt i den kommende tid.
Vi vil stille de spørgsmål, som formanden for Forsvarsudvalget, hr. Helge Adam Møller, nævnte at man kunne stille.
Vi mener også, det er vigtigt, at man overvejer, om det er en fornuftig løsning i fremtiden, så derfor vil det sidste ord ikke være sagt i denne sag.
Men vi står nok i den situation, at der er nogle partier, der har malet sig op i et hjørne og sagt til sig selv: Det her skal gennemføres, koste hvad det vil.
Jeg synes egentlig, hr. Jann Sjursen sagde det meget klart, at efter at implementeringsstyringsgruppens oplæg var færdigt, og man havde diskuteret det, så måtte man ikke diskutere det her mere, så lukkede man ører og øjne for alt, så var der ikke mere at debattere. Det synes jeg egentlig er problematisk, for 11. september, nye oplysninger kan gøre, at der kan være behov for at diskutere tingene igen.
Så store bør man også være i en forligskreds, at selv om man har aftalt noget, så kan man diskutere tingene igen.
Der er jo trods alt kommet det ud af denne her debat, at der vil være et larmende stort flertal i Folketinget, der i hvert fald i udgangssituationen har været modstandere af det her projekt eller på et senere tidspunkt i forløbet har været modstandere.
Så vi ved, at der her i Folketinget er et kæmpemæssigt flertal imod at lukke Flyvestation Værløse som flyoperativ flyvestation, men det flertal kan det åbenbart ikke lade sig gøre at udmønte til at stoppe op eller til at foretage denne her uvildige vurdering.
Det må vi beklage i Dansk Folkeparti.
Men som sagt, der er trods alt kommet det ud af debatten, at vi ved, at der er stor skepsis langt ind i regeringen, også hos førende forligspartier, og det synes jeg da i hvert fald er et lille skridt i den rigtige retning.